SKLEP SVETA (EU) 2019/1934

z dne 18. marca 2019

o podpisu, v imenu Evropske unije in njenih držav članic, Protokola k Sporazumu o sodelovanju pri civilnem globalnem satelitskem navigacijskem sistemu (GNSS) med Evropsko skupnostjo in njenimi državami članicami na eni strani ter Republiko Korejo na drugi strani zaradi upoštevanja pristopa Republike Bolgarije, Republike Hrvaške in Romunije k Evropski uniji

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 172 v povezavi s členom 218(5) Pogodbe,

ob upoštevanju aktov o pristopu Republike Bolgarije in Romunije (1) ter Republike Hrvaške (2) in zlasti člena 6(2) aktov,

ob upoštevanju predloga Evropske komisije,

ob upoštevanju naslednjega:

(1) Sporazumu o sodelovanju pri civilnem globalnem satelitskem navigacijskem sistemu (GNSS) med Evropsko skupnostjo in njenimi državami članicami na eni strani ter Republiko Korejo na drugi strani (3) (v nadaljnjem besedilu: Sporazum) je bil podpisan 9. septembra 2006 (4) in je začel veljati 1. julija 2016 (5).

(2) Bolgarija in Romunija sta državi članici Unije postali 1. januarja 2007, Hrvaška pa 1. julija 2013.

(3) V skladu s členom 6(2) aktov o pristopu Bolgarije in Romunije in Hrvaške se pristop k Sporazumu odobri s sklenitvijo protokola k Sporazumu (v nadaljnjem besedilu: protokol). V skladu s členom 6(2) aktov o pristopu se za tak pristop uporabi poenostavljeni postopek, po katerem protokol skleneta Svet, ki nastopa soglasno v imenu držav članic, in zadevna tretja država.

(4) Svet je 23. oktobra 2006 in 14. septembra 2012 Komisijo pooblastil za začetek pogajanj z zadevno tretjo državo, da se sklene protokol k mednarodnim sporazumom, ki so jih sklenile Unija in njene države članice.

(5) Pogajanja z Republiko Korejo so bila uspešno zaključena z izmenjavo verbalnih not.

(6) Protokol bi bilo treba podpisati –

SPREJEL NASLEDNJI SKLEP:

Člen 1 Podpis, v imenu Evropske unije in njenih držav članic, Protokola k Sporazumu o sodelovanju pri civilnem globalnem satelitskem navigacijskem sistemu (GNSS) med Evropsko skupnostjo in njenimi državami članicami na eni strani ter Republiko Korejo na drugi strani zaradi upoštevanja pristopa Republike Bolgarije, Republike Hrvaške in Romunije k Evropski uniji se odobri, s pridržkom sklenitve navedenega protokola (6).

Člen 2 Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije in njenih držav članic.

Člen 3 Ta sklep začne veljati na dan objave.

V Bruslju, 18. marca 2019 Za Svet Predsednik P. DAEA

(1) Akt o pogojih pristopa Republike Bolgarije in Romunije in prilagoditvah Pogodb, na katerih temelji Evropska unija (UL L 157, 21.6.2005, str. 203).

(2) Akt o pogojih pristopa Republike Hrvaške in prilagoditvah Pogodbe o Evropski uniji, Pogodbe o delovanju Evropske unije in Pogodbe o ustanovitvi Evropske skupnosti za atomsko energijo (UL L 112, 24.4.2012, str. 21).

(3) UL L 288, 19.10.2006, str. 31.

(4) Sklep Sveta 2006/700/ES z dne 1. septembra 2006 o podpisu, v imenu Skupnosti, Sporazuma o sodelovanju med Evropsko skupnostjo in njenimi državami članicami na eni strani ter Republiko Korejo na drugi strani, na področju globalnega satelitskega navigacijskega sistema (GNSS) za civilno uporabo (UL L 288, 19.10.2006, str. 30).

(5) Sklep Sveta (EU) 2016/944 z dne 6. junija 2016 o sklenitvi Sporazuma o sodelovanju med Evropsko skupnostjo in njenimi državami članicami na eni strani ter Republiko Korejo na drugi strani, na področju globalnega satelitskega navigacijskega sistema za civilno uporabo (UL L 157, 15.6.2016, str. 19).

(6) Besedilo Protokola se objavi skupaj s sklepom o sklenitvi.